Ukážka z elektronickej knihy

© Štefan Hríb, Vydavateľstvo W PRESS, 2017

Obálka a grafický dizajn © Róbert Csere a Vladimíra Pčolová, 2017

Fotografie © Róbert Csere, 2017

ISBN 978-80-89879-08-3

Schodisko v Bazilike Božieho hrobu, postavenej podľa tradícií na Golgote.

Počúvať troch ľudí

Sú úplne rôzni. Ale to najdôležitejšie majú spoločné.

Marek Orko Vácha je skôr vážny ako veselý, skôr kladie otázky ako odpovede, a často povie: Neviem. Je biológ, skaut aj kňaz, o lekárskej etike či evolučnej biológii prednáša na Univerzite Karlovej, káže v lechovickej farnosti, ale napríklad aj u legendárneho Salvátora. Keď som s ním hovoril, mal som z neho skôr pocit plachosti než suverenity. Z toho rozhovoru však vo mne dodnes zostali tri silné vnemy. Že svet, ten kozmický aj ten náš, je neuveriteľná, tvorivosťou kypiaca a mimoriadne krásna záhrada, a to na čosi odkazuje. Že Boha nie je možné vtesnať do žiadnej našej predstavy, že sa teda máme naučiť pokore pri diskusiách o ňom. A že každý z nás je nielen súčasťou, ale aj spoluautorom stvorenia, pretože ono nie je a nikdy nebude ukončené a my, každý osobne, sme navždy pozvaní dotvárať svet. To je pre mňa Marek Orko Vácha.

Karel Satoria je celkom iný. Je skôr veselý ako vážny, skôr ponúka prekvapivé odpovede než večné otázky a je to čistokrvný duchovný. Keď som s ním hovoril, mal som z neho skôr pocit istoty a sebavedomia, než trýznivých pochybností. Ale z rozhovoru s ním vo mne ostala jedna kľúčová otázka. Je naša samotná existencia, každý jej okamih, naozaj dôvodom na hlboké šťastie? Je v každom z nás, teraz a tu, prítomná večnosť – a to rovno večnosť s osobným Bohom? Tento kňaz a mních o tom hovoril tak, že niečo vo mne premenil. To je pre mňa Karel Satoria.

Tomáš Halík je intelektuál, slová radí tak, že ich vôbec netreba korigovať, skôr odpovedá košato ako úsečne a z jeho myšlienok je zrejmé, že celý svoj život poctivo pracoval na vyhľadávaní a kategorizovaní múdrosti. Keď som hovoril s ním, mal som pocit, že som v knižnici, kde nie sú časné výstrelky, pena dní, ale len historickým časom a osobnou skúsenosťou overené zdroje. Z dialógu s ním vo mne ostali dva výkričníky. Že Cirkev sa musí meniť, vždy a stále, inak jej už ostane len prchavá moc, a nie pravda na skale. A že ak kresťania stratia odvahu k Láske a začnú sa svetu, vrátane toho moslimského, brániť a uzatvárať, nenájdu pokoj a mier, ale prázdno vo svojom srdci. To je pre mňa Tomáš Halík.

Sú úplne rôzni, ale to najdôležitejšie majú spoločné – Boha nevlastnia, len ho opakovane hľadajú. Myslím, že práve preto je ich odpoveď na otázku Kde sa stratil Boh? silná.

Štefan Hríb

Kde sa stratil Boh

Spoznali sme, že svet funguje podľa prírodných zákonov. Už vieme, ze blesky ani povodne nemajú na svedomí bôžikovia, ale fyzika. Zomrel tým pre človeka aj samotný Boh? V auguste 2015 odpovedal biológ a kňaz Marek Orko Vácha.

Marek Orko Vácha sa narodil v roku 1966 v Brne. Na Prírodovedeckej fakulte Masarykovej univerzity vyštudoval molekulárnu biológiu a genetiku. Neskôr vyštudoval aj teológiu a stal sa kňazom. Popritom sa venoval skautingu. Pôsobí ako správca farnosti Lechovice a prednosta Ústavu etiky 3. lekárskej fakulty UK v Prahe.

Koniec ukážky

Table of Contents

Titulná strana

Počúvať troch ľudí

Kde sa stratil Boh